Obavy z kombinovania liekov Euthyrox a Sertralin: Možné nežiaduce účinky
Dobrý deň, 16-r. dcére bol predpísaný Euthyrox, ktorý užíva ráno 2. týždeň. Má z neho silné bolesti hlavy. Zároveň má začať užívať Sertralin. Obávame sa ďalších nežiad. účinkov nového lieku. Je vhodné tieto dva nové lieky pre ňu užívať naraz? Ak áno, s akým odstupom? Alebo máme počkať s nasadením?
Dobrý deň.
Ďakujeme za Vašu otázku.
Bolesti hlavy patria medzi vedľajšie účinky lieku Euthyrox. O výskyte akéhokoľvek vedľajšieho účinku je vždy potrebné upovedomiť predpisujúceho lekára, ktorý zváži ďalší postup.
Pri súčasnom užívaní liekov Euthyrox a Sertralin bola pozorovaná klinicky závažná interakcia, ktorá môže viesť ku zvýšenej biologickej účinnosti hormónov štítnej žľazy. Kombinácia liečiv sa neodporúča. Ak je podávanie tejto kombinácie nevyhnutné, je potrebné prehodnotiť dávkovanie a tiež pravidelne sledovať plazmatické hladiny tyreoidálnych hormónov. V prípade, že lieky predpísal jeden lekár, je si týchto skutočností vedomý a prispôsobil im dávkovanie. V opačnom prípade je potrebné upovedomiť lekára predpisujúceho sertralín o súčasnom užívaní lieku Euthyrox.
Prajem pekný zvyšok dňa.
S pozdravom
Mgr. Barbora Bičanovská